SK Úradný vestník Európskej únie L 386/55

ROZHODNUTIE RADY A ZÁSTUPCOV VLÁD ČLENSKÝCH ŠTÁTOV, KTORÍ SA ZIŠLI NA ZASADNUTÍ RADY

zo 4. decembra 2006

o podpísaní a dočasnom uplatňovaní Euro-stredozemskej dohody o letectve medzi Európskym spoločenstvom a jeho členskými štátmi na jednej strane a Marockým kráľovstvom na strane druhej

(Text s významom pre EHP)

(2006/959/ES)

RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV, KTORÍ SA zišli na ZASADNUTí RADY EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 80 ods. 2, v spojení s prvou vetou prvého podods. článku 300 ods. 2 a článku 300 ods. 4,

so zreteľom na návrh Komisie,

keďže:

(1) Rada poverila Komisiu začatím rokovaní s Marockým kráľovstvom s cieľom vypracovať Euro-stredozemskú dohodu o letectve.

(2) Komisia dohodla v mene Spoločenstva a jeho členských štátov Euro-stredozemskú dohodu o letectve s Marockým kráľovstvom (ďalej len „dohoda“) v súlade s rozhodnutím Rady, ktorým sa Komisia poveruje začatím rokovaní.

(3) Dohoda bola parafovaná 14. decembra 2005 v Marakéši.

(4) S výhradou jej možného uzavretia k neskoršiemu dátumu, dohodu dojednanú Komisiou, by malo Spoločenstvo a členské štáty podpísať a dočasne uplatňovať.

(5) Je potrebné stanoviť procedurálne opatrenia na účasť Spoločenstva a členských štátov v spoločnom výbore zriadenom podľa článku 22 dohody a v arbitrážnych konaniach ustanovených v článku 23 dohody, ako aj na vykonávanie určitých ustanovení dohody vrátane tých, ktoré sa týkajú prijatia ochranných opatrení, udeľovania a rušenia dopravných práv a určitých záležitostí bezpečnosti a bezpečnostnej ochrany,

ROZHODLI TAKTO:

Článok 1

Podpis a predbežné uplatňovanie

1. Týmto sa v mene Spoločenstva schvaľuje podpísanie Euro-stredozemskej dohody o letectve medzi Európskym spoločenstvom a jeho členskými štátmi na jednej strane a Marockým kráľovstvom na strane druhej, ďalej len „dohoda“ s výhradou uzavretia dohody.

2. Týmto sa predseda Rady poveruje určiť osobu (y) splnomocnenú (é) podpísať dohodu v mene Spoločenstva s výhradou jej uzavretia.

3. Dohoda sa pred nadobudnutím jej platnosti uplatňuje v súlade s jej článkom 30 ods. 1.

4. Text dohody je pripojený k tomuto rozhodnutiu.

Článok 2

Spoločný výbor

1. Spoločenstvo a členské štáty sú zastúpené v spoločnom výbore zriadenom podľa článku 22 dohody zástupcami Komisie a členských štátov.

2. Komisia prijme, po porade s osobitným výborom zástupcov členských štátov vymenovaným Radou, pozíciu, ktorú zaujme Spoločenstvo a členské štáty v rámci spoločného výboru, pokiaľ ide o zmenu a doplnenie príloh k dohode, okrem prílohy I (Dohodnuté služby a určené trasy) a prílohy IV (Prechodné ustanovenia), a akékoľvek záležitosti, ktoré patria do článku 7 alebo 8 dohody.

3. V prípade ostatných rozhodnutí spoločného výboru o záležitostiach, ktoré patria do právomoci Spoločenstva, prijme pozíciu Spoločenstva a jeho členských štátov Rada kvalifikovanou väčšinou na základe návrhu Komisie.

4. V prípade ostatných rozhodnutí spoločného výboru o záležitostiach, ktoré patria do právomoci členských štátov, prijme pozíciu, ktorá sa má prezentovať, Rada jednomyseľne na základe návrhu Komisie alebo členských štátov.

5. Pozíciu Spoločenstva a členských štátov v rámci spoločného výboru prezentuje Komisia, okrem oblastí, ktoré patria výhradne do právomoci členských štátov, pričom v takomto prípade pozíciu prezentuje predsedníctvo Rady alebo, v prípade, že tak rozhodne Rada, prezentuje ju Komisia.

Článok 3

Arbitráž

1. Komisia zastupuje Spoločenstvo a členské štáty v arbitrážnom konaní podľa článku 23 dohody.

2. Na základe návrhu Komisie prijme Rada rozhodnutie o obmedzení, pozastavení alebo zrušení uplatňovania práv alebo výhod podľa článku 23 ods. 6 dohody. Rada rozhoduje kvalifikovanou väčšinou.

3. O akomkoľvek náležitom opatrení, ktoré sa prijme podľa článku 23 dohody, v otázkach patriacich do právomoci Spoločenstva rozhoduje Komisia za pomoci osobitného výboru zástupcov členských štátov, ktorý vymenuje Rada.

Článok 4

Ochranné opatrenia

1. Rozhodnutie prijať ochranné opatrenia podľa článku 24 dohody prijme na vlastný podnet alebo na požiadanie členského štátu Komisia, ktorej pomáha osobitný výbor zástupcov členských štátov, ktorý vymenuje Rada.

2. Ak členský štát požiada Komisiu, aby uplatnila ochranné opatrenia, na podporu svojej žiadosti poskytne Komisii informácie, ktorými je potrebné žiadosť odôvodniť. Komisia prijme rozhodnutie o tejto žiadosti do jedného mesiaca alebo v súrnych prípadoch do 10 pracovných dní a informuje Radu a členské štáty o svojom rozhodnutí. Ktorýkoľvek členský štát môže toto rozhodnutie Komisie postúpiť Rade do 10 pracovných dní od jeho oznámenia. Rada môže do jedného mesiaca od postúpenia prijať iné rozhodnutie. Rada rozhoduje kvalifikovanou väčšinou.

Článok 5

Informovanie Komisie

1. Členské štáty bezodkladne informujú Komisiu o akomkoľvek rozhodnutí o zamietnutí, zrušení, pozastavení alebo obmedzení oprávnení marockého leteckého dopravcu, ktoré prijali podľa článkov 3 a 4 dohody.

2. Členské štáty informujú Komisiu bezodkladne o žiadostiach alebo oznámeniach, ktoré predložili alebo dostali podľa článku14 dohody.

3. Členské štáty informujú Komisiu bezodkladne o žiadostiach alebo oznámeniach, ktoré predložili alebo dostali podľa článku 15 dohody.

V Bruseli, 4 decembra 2006 Za Radu predseda M. PEKKARINEN